Mariah Carey

Si Mariah Carey ( ; ipinanganak noong Marso 27, 1969) ay isang Amerikanang mang-aawit, manunulat ng kanta, at aktres. Tinaguriang "Songbird Supreme" ng Guinness World Records, kilala si Carey sa kanyang limang-oktabang saklaw ng boses, melismatikong estilo ng pag-awit, natatanging paggamit ng rehistrong sipol, at padibang dating. Bilang isang maimpluwensiyang pigura sa musika, niraranggo siya ng Rolling Stone bilang ikalimang pinakadakilang mang-aawit sa lahat ng panahon noong 2023.

Sumikat si Carey noong 1990 sa pamamagitan ng kanyang debung album na ipinangalan sa kanya at naging kaisa-isang artistang nagpaabot ng unang limang single sa numero unong puwesto ng US Billboard Hot 100 chart, mula sa "Vision of Love" hanggang sa "Emotions". Nakamit niya ang pandaigdigang tagumpay sa pamamagitan ng mga pinakamabentang album na Music Box (1993) at Daydream (1995), bago niya pinili ang isang bagong imahe na may impluwensiyang hip hop, simula sa remix ng "Fantasy" kasama ni Ol' Dirty Bastard, at mas lalo sa Butterfly (1997). Dahil sa labing-isang magkakasunod na taon na may nangungunang awitin sa Estados Unidos, itinanghal si Carey ng Billboard bilang Artista ng Dekada. Matapos ang kabiguan ng kanyang pelikulang Glitter (2001) at isang pansamantalang paghina ng kanyang karera, bumalik siya sa tagumpay sa pamamagitan ng The Emancipation of Mimi (2005), isa sa mga pinakamabentang album ng ika-21 siglo. Mula noon, nakapaglabas siya ng anim pang album, kabilang ang Caution (2018) at Here for It All (2025), na kapwa nakatanggap ng kritikal na papuri.

Si Carey ay isa sa mga pinakamabentang artista sa musika, na may mahigit 220 milyong rekord na naibenta sa buong mundo. Itinanghal siya sa Songwriters Hall of Fame. Kabilang sa mga parangal niya ang 5 Gawad Grammy, isang Grammy Global Impact Awards, 10 American Music Awards, 19 World Music Awards, 14 Billboard Music Awards, at ang Michael Jackson Video Vanguard Award ng MTV. Pinangalanan siya ng Time bilang isa sa 100 pinakamaimpluwensiyang tao sa mundo noong 2008. Hawak niya ang rekord para sa pinakamaraming single na umabot sa unang puwesto ng Billboard Hot 100 ng isang solo na artista (19), isang babaeng manunulat ng kanta (18), at isang babaeng prodyuser (15), at nakapagtala ng rekord na 97 linggo sa pinakataas ng tsart. Itinanghal ng Billboard ang "One Sweet Day" at "We Belong Together" bilang mga pinakamatagumpay na kanta ng dekada 1990 at dekada 2000, ayon sa pagkakabanggit. Si Carey ay isa sa mga artistang may pinakamaraming sertipikasyon sa US, na may tatlong sertipikasyong diyamante, at siyang pinakamabentang Kanluraning artista sa Hapon.

 Mga impluwensiya 

Sinabi ni Carey na simula pa noong bata siya ay naimpluwensiyahan siya nina Billie Holiday, Sarah Vaughan, at ng mga mang-aawit ng R&B na sina Gladys Knight at Aretha Franklin. Ang kanyang musika ay labis na naimpluwensiyahan ng mga musikang pang-simbahan, at ang mga ito ay nakuha niya kanila The Clark Sisters, Shirley Caesar at Edwin Hawkins bilang pinakamaimpluwensiyang mga mang-aawit noong kanyang kapanahunan. Nang inihalo ni Carey ang hip-hop sa kanyang mga musika, may mga haka-hakang na sinusubukan niyang gamitin ang kasikatan ng hiphop, subalit sinabi niya sa Newsweek, "People just don't understand. I grew up with this music" ("Hindi nauunawan ng mga tao. Lumaki ako sa ganitong musika"). Nagpakita siya ng paghanga sa mga rapper gaya nina The Sugarhill Gang, Eric B. & Rakim, ang Wu-Tang Clan, The Notorious B.I.G. at Mobb Deep, kung saan nakipagtulungan siya sa single na "The Roof (Back in Time)" (1998).

 Katayuan sa kultura 
Sa kabuuan ng kanyang karera, tinawag si Carey bilang isang ikono sa pop, ikono ng kabaklaan, at ikono sa moda. Binansagan siya ng The Recording Academy, Mga Pandaigdigang Tala ng Guinness, at mga kritiko ng musika bilang "Songbird Supreme". Tinaguriang “diva” si Carey dahil sa kanyang kasikatan at personalidad.  Ang kanyang diva persona ay nakatanggap ng malaking pansin at umani ng paghanga mula sa kanyang mga tagahanga. Iginiit ng may-akdang si Lily E. Hirsch na bagaman ipinakita ni Carey ang pag-uugali ng isang diva sa ilang pagkakataon sa kanyang karera, ang pag-uugnay ng media ng terminong ito sa kanya ay naiimpluwensyahan ng kasarian. Madalas na inilarawan ang istilo ni Carey bilang “kakaiba” at “bongga".

 Mga nakamit 
Napanalunan ni Carey ang anim na Gawad Grammy (kabilang ang isang Grammy Global Impact Award), labinsiyam na World Music Awards, sampung American Music Awards, at labing-apat na Billboard Music Awards. Isa siya sa mga pinakamabentang artista sa pagrerekord sa kasaysayan, na may mahigit 220 milyong rekord na naibenta. Isa rin siyang hinirang na kasapi ng Songwriters Hall of Fame at ng Long Island Music and Entertainment Hall of Fame. Pinarangalan si Carey ng isang bituin sa Hollywood Walk of Fame noong 2015, ng Billboard Icon Award noong 2019, at ng BET Ultimate Icon Award noong 2025. Noong 2023, siya ay naging isa sa unang 13 na tumanggap ng BRIT Billion Award, bilang pagkilala sa paglagpas niya sa isang bilyong stream sa Reyno Unido. Noong 2025, niranggo ng Billboard si Carey sa ika-12 puwesto sa talaan nitong “Top 100 Women Artists of the 21st Century".

 Mga sanggunian 

Kategorya:Mga mang-aawit mula sa Estados Unidos
Kategorya:Mga kompositor mula sa Estados Unidos